Цу сохьта хабар деара арабевллачу нохчаша Бийболат чохь сацийна аьлла. Цу буссехь 6000 эзар дошло, г1аш-б1аьхой болуш т1елеттачу нохчаший, суьйлаший шайна коьртехь Ташо-Хьаьжа а волуш, охьаэтира Аксай-г1ап, веддарг-ваьлларг ца вуьтуш. Уггар хьалха г1опа чулилхиначех бара х1инца г1еметта х1иттина болу дог-майрачу Ч1егин обаргаш: къона молла Гуьнара Геха, дог-майра Ч1ега, Буг1а, Эвтархойн Ахьмад. Х1етахь «майра» полковник Пулло а, Моздокерчу г1алг1азакхаша «лом» ду олу Бекович-Черкасский а Грозный г1опан кевнах арахьажа а ца ваьхьира. Царна дика хаьара дарвелла Таймин Бийболата шайна дендерг. И г1уллакх 1828-чу шарахь хилла ду.